Μία Μότλεϊ

Η Μία Μότλεϊ (Mia Amor Mottley, 1 Οκτωβρίου 1965-) είναι δικηγόρος και πολιτικός από τα Μπαρμπάντος, πρωθυπουργός από τον Μάιο του 2018 και αρχηγός του Εργατικού Κόμματος (BLP). Είναι η πρώτη γυναίκα πρωθυπουργός στην ιστορία της νησιωτικής χώρας.

Εκλέγεται βουλεύτρια για την εκλογική περιφέρεια του Αγίου Μιχαήλ βορειοανατολικά από το 1994. Από το 1994 έως το 2008 κατείχε διάφορες θέσεις, συμπεριλαμβανομένης εκείνης της εισαγγελέως του Μπαρμπάντος (πρώτη γυναίκα που διορίστηκε στη θέση εκείνη). Είναι επίσης μέλος της δεξαμενής σκέψης του Διαμερικανικού Διαλόγου. Υπηρέτησε δύο φορές ως αρχηγός της Αντιπολίτευσης στη Βουλή των Αντιπροσώπων του Μπαρμπάντος για πρώτη φορά από το 2008 έως το 2010 και στη συνέχεια ξανά από το 2013 έως το 2018. Το 2018, το BLP κέρδισε μια ιστορική σαρωτική νίκη στις γενικές εκλογές που διεξήχθησαν στις 24 Μαΐου, εξασφαλίζοντας τις 30 έδρες στη βουλή. Οι Εργατικοί έγιναν το πρώτο κόμμα που πέτυχε κάτι τέτοιο εκτός από τη νίκη με ποσοστό 74,6% της λαϊκής ψήφου, το οποίο είναι το υψηλότερο ποσοστό που έχει επιτευχθεί ποτέ από ένα κόμμα σε γενικές εκλογές.

Η Μότλεϊ προκήρυξε πρόωρες εκλογές για τις 19 Ιανουαρίου 2022, τις οποίες κέρδισε με σαρωτική νίκη, εξασφαλίζοντας και τις 30 έδρες της Συνέλευσης.

Πρώτα χρόνια και σταδιοδρομία 
Γεννήθηκε την 1η Οκτωβρίου 1965. Η Μότλεϊ έχει πολλές επιρροές από την οικογένειά της. Είναι η εγγονή του Έρνεστ Ντέιτον Μότλεϊ (1907-1973), μεσίτη ακινήτων και επιτυχημένου πολιτικού, ιδιαίτερα σε επίπεδο κοινότητας. Ήταν ο πρώτος δήμαρχος της Μπριτζτάουν (1959), και εκπρόσωπος της πόλης αυτής στη Βουλή των Αντιπροσώπων από το 1946. Ανήκε στο κόμμα των συντηρητικών και βοήθησε τους φτωχούς. 
Ο πατέρας της Μία, Έλιοτ Ντέιτον, ήταν επίσης δικηγόρος και βουλευτής για ένα σχετικά σύντομο χρονικό διάστημα. Στη συνέχεια υπηρέτησε ως γενικός πρόξενος στη Νέα Υόρκη. 

Η Μότλεϊ σπούδασε στην Προπαρασκευαστική Σχολή του Μέριβεϊλ στο Διεθνές Σχολείο των Ηνωμένων Εθνών και στο Κινγκς Κόλετζ.

Από το 1986 οριστικοποίησε την εκπαίδευσή της ως δικηγόρος και έλαβε πτυχίο από το Σχολή Οικονομικών του Λονδίνου.

Πολιτική καριέρα 
Η Μότλεϊ ασχολήθηκε για πρώτη φορά με την πολιτική το 1991, όταν ηττήθηκε στις εκλογές για την έδρα του Αγίου Μιχαήλ βορειοανατολικά με διαφορά λιγότερο από 200 ψήφων. Μεταξύ του 1991 και του 1994 ήταν γερουσιαστίς στην Άνω Βουλή, σκιώδης υπουργός Πολιτισμού και για την Ανάπτυξη της Κοινότητας και μέλος πολλών κοινοβουλευτικών επιτροπών.

Μετά την νίκη του BLP στις γενικές εκλογές του 1994, η Μία διορίστηκε στο υπουργείο Παιδείας, Νεολαίας και Πολιτισμού, τον Σεπτέμβριο του 1994 από τον πρωθυπουργό Όουεν Άρθουρ. Έγινε έτσι, σε ηλικία 29 ετών, ένα από τα νεότερα πρόσωπα στα Μπαρμπάντος με υπουργικό χαρτοφυλάκιο. Κατά τη διάρκεια της θητείας της συνέγραψε την Λευκή Βίβλο για την Εκπαίδευση με τίτλο Κάθε Παιδί έχει Σημασία.

Εξελέγη Γενική Γραμματέας του Εργατικού Κόμματος του Μπαρμπάντος το 1996. Το ίδιο έτος και πάλι το 1997, υπηρέτησε ως πρόεδρος της Μόνιμης Επιτροπής των υπουργών Παιδείας Caricom.

Διορίστηκε Γενική Εισαγγελέας και υπουργός Εσωτερικών, τον Αύγουστο του 2001 και είναι η πρώτη γυναίκα από τα Μπαρμπάντος που έλαβε αυτή τη θέση. Είναι επίσης η νεότερη σύμβουλος της βασίλισσας στα Μπαρμπάντος. Εκτός του ότι είναι μέλος του ανακτοβουλίου του Μπαρμπάντος, είναι μέλος του Εθνικού Συμβουλίου Ασφαλείας.

Σε κυβερνητικό ανασχηματισμό τον Φεβρουάριο του 2006 διορίστηκε ως υπουργός Οικονομικών και Ανάπτυξης, θέση που επίσης κατείχε μέχρι το 2008.

Μετά την εκλογική ήττα του BLP τον Ιανουάριο του 2008 και την παραίτηση του Όουεν Άρθουρ από την αρχηγία του κόμματος, η Μία επιλέχθηκε ως αρχηγός του στις 19 Ιανουαρίου 2008. Έγινε έτσι η πρώτη γυναίκα αρχηγός κόμματος και αρχηγός της Αντιπολίτευσης. Η Μότλεϊ ορκίστηκε ως ηγέτης της Αντιπολίτευσης στις 7 Φεβρουαρίου 2008. 

Στις 18 Οκτωβρίου 2010 ο διορισμός της Μία ως Αρχηγού της Αντιπολίτευσης ανακλήθηκε έπειτα από πρόταση μομφής από πέντε βουλευτές. Οι τελευταίοι δήλωσαν την υποστήριξή τους προς τον πρώην πρωθυπουργό Όουεν Άρθουρ, ο οποίος ανέλαβε την ηγεσία του κόμματος την ίδια ημέρα.

Τον Φεβρουάριο του 2013 διεξήχθησαν γενικές εκλογές στις οποίες το BLP κέρδισε οριακά με 14 έδρες έναντι 16 για το Δημοκρατικό Εργατικό Κόμμα (DLP). Λίγες μέρες μετά τις εκλογές, στις 26 Φεβρουαρίου 2013 η Μότλεϊ εξελέγη από το BLP ως αρχηγός της Αντιπολίτευσης, σε αντικατάσταση του Άρθουρ.

Πρωθυπουργός 
Στις γενικές εκλογές του 2018 το BLP κατέγραψε μια σαρωτική νίκη, κερδίζοντας και τις 30 έδρες στο κοινοβούλιο και πάνω από το 70% της λαϊκής ψήφου, καθιστώντας την Μία Μότλεϊ την πρώτη γυναίκα που εξελέγη στο αξίωμα του πρωθυπουργού στα Μπαρμπάντος. Η Μία ανέλαβε καθήκοντα στις 25 Μαΐου.

Τον Ιανουάριο του 2022 κέρδισε δεύτερη πρωθυπουργική θητεία, με το κόμμα της να κερδίζει σαρωτική εκλογική νίκη, καταλαμβάνοντας όλες τις έδρες, συνολικά 30, στη Συνέλευση.

Παραπομπές

Εξωτερικοί σύνδεσμοι
 

Πρωθυπουργοί του Μπαρμπάντος
Ηγέτες εν ενεργεία
Μοτλει